Chefkonsulent hos DTU Veterinærinstituttet forklarer, at de mængder gift, der er fundet i fiskene ved Store Vildmose, er ekstremt farlige.

Meldingen fra DTU Veterinærinstituttet er meget klar. Giften, der er fundet i flere fisk i en sø ved Store Vildmose, er ekstremt farlig for mennesker. - De mængder af gift, vi ser ligge i bare én fisk, vil kunne ondulere mindst et par skoleklasser, siger chefkonsulent på DTU Veterinærinstituttet, Mariann Chriél. Giften, som er blevet fundet i fiskene, er en nervegift, der bliver brugt til skadedyrsbekæmpelse, kaldet carbofuran. Nervegiften har været ulovlig i EU siden 2008. Og det er med god grund. - En kvart teskefuld er dødelig for mennesker. Den mængde, jeg ser på billederne af fiskene, er i hvert fald en stor håndfuld, siger Mariann Chriél. Der er blevet fundet carbofuran i flere døde fisk, der er blevet lagt ud i en sø ved Store Vildmose i Brønderslev. Miljøstyrelsen har fredag meldt ud, at hele området omkring søen er farligt at befinde sig i på grund af giften. Fiskene med den farlige nervegift er sandsynligvis blevet lagt ud i søen i et forsøg på at dræbe områdets rovfugle.